แนวโน้มดัชนีเช้าลุ้นขึ้น
วิเคราะห์ฯคาดตลาดหุ้นไทยเช้านี้ลุ้นขึ้นไปต่อ เหตุตลาดฯไร้ปัจจัยเพิ่ม-แรงซื้อต่างชาติมากช่วยหนุน
3 มี.ค. 2553

วิเคราะห์ฯคาดตลาดหุ้นไทยเช้านี้ลุ้นขึ้นไปต่อ เหตุตลาดฯไร้ปัจจัยเพิ่ม-แรงซื้อต่างชาติมากช่วยหนุน
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ภาพโดยรวมของตลาดหุ้นไทยยังมีโอกาสที่จะปรับตัวขึ้นไปได้ เนื่องจากขณะนี้ตลาดฯไม่ได้มีปัจจัยอะไรเข้ามาเพิ่ม ในช่วงที่หมดประเด็นข่าว แล้วมีแรงซื้อของนักลงทุนต่างชาติเข้ามามาก ก็ทำให้นักลงทุนมีความมั่นใจมากขึ้น  แต่เชื่อว่าตลาดฯยังคงเป็นลักษณะของการเก็งกำไรอยู่
ส่วนปัจจัยทางการเมืองยังไม่รู้จะเป็นอย่างไรต่อไป และในกลางเดือนนี้(มี.ค.)จะมีการชุมนุมฯอีก คงจะต้องติดตามดูต่อไปด้วย       
ด้านปัจจัยจากภายนอกประเทศเวลานี้ดูใช้ได้ในระดับหนึ่ง เช้านี้ตลาดหุ้นอื่นในภูมิภาคเอเชียส่วนใหญ่ก็อยู่ในแดนบวกเล็กน้อย และมองว่าไม่ได้เป็นตัวดันตลาดบ้านเรา แต่ทิศทางตลาดบ้านเรายังคงอิงปัจจัยในประเทศมากกว่า และจะต้องจับตาดูความเคลื่อนไหวของกองทุน และต่างชาติ ว่าจะเป็นอย่างไรต่อไป    พร้อมให้แนวรับไว้ที่ 720 จุด แนวต้าน 740 จุด